ČETVRTAK, 23.4.

**PRIRODA I DRUŠTVO**

Danas ćemo ponoviti sve o vodama tekućicama i stajaćicama.



Ustani i pročitaj naglas rečenice. Ako misliš da je rečenica točna poskoči, ako misliš da je netočna čučni.

1. Rijeka je voda stajaćica.
2. U mome zavičaju nema voda stajaćica.
3. Najmanja je voda stajaćica lokva.
4. Lopoč je biljka koja raste u vodi.
5. Nizinski su potoci brzi jer teku nizinom.
6. Prema količini vode potok je veća tekućica od rijeke.
7. Jezera su svojom dubinom i površinom najveće slatkovodne vode stajaćice.

Otkrij vode koje se skrivaju u premetaljkama.

OZEEJR AIJEKR OAVLK AAOVMRČ RBAA POOTK

Imenuj životinju prema opisu.

a) Ja sam riba koja živi u čistim, brzim, hladnim gorskim tekućicama.

b ) Rijetka sam i posebno zaštićena životinja koja živi uz obale tekućica. Hranim se ribama i rakovima.

c) Živim samo u čistim vodotocima. Na prsnome dijelu imam pet pari nogu koje mi služe za hodanje. Prvi par čine velika široka kliješta.

d) Ptica sam selica – duga kljuna i dugih nogu, bijeloga perja. Hranim se žabama, zmijama, ribama, miševima. Gnijezdo često gradim na kući ili štali.

Sjećaš se priče o ljubavi Malene i Klepetana?

Klepetan i Malena napoznatiji su par bijelih roda u Hrvatskoj. Malena je imala slomljeno krilo i nije mogla letjeti pa je ostajala cijelu zimu u selu pokraj Slavonskoga Broda gdje je o njoj brinuo školski domar. Klepetan je krajem svakoga ljeta letio na jug u Južnoafričku Republiku i svako se proljeće vraćao svojoj Malenoj. U ožujku 2019. godine rodan Klepetan vratio se svojoj Malenoj, ali je već bio star i nažalost ubrzo je uginuo.



Odlično smo ponovili pa idemo na radnu bilježnicu str. 73 i 74

Napravi još i kalendar prirode str. 39 – drugi stupac

Za kraj zaigraj kviz!

**HRVATSKI JEZIK**

Dobar savjet zlata vrijedi!

Što mislite o ovoj narodnoj izreci?

Dobivate li često savjete? Kakve i od koga?

Možda ćemo pronaći odgovore u čitanci na str. 120. I dalje govorimo o vodama tekućicama, pročitaj!

Nakon čitanja, odgovori na ova pitanja usmeno.

Odakle su potekla dva potoka? Kamo su krenuli? Što znači otići u bijeli svijet? Tko ih je gledao? Što im je brdina savjetovala? Kamo je krenuo prvi potočić? Što se s njime dogodilo? Kamo drugi? Što mu se dogodilo? Kako je završio? Odredimo osobine likova? Je li književnik doista želio pričati o potočićima? Koga nam je želio prikazati? Kako nazivamo književnu vrstu u kojoj druga bića ili stvari imaju ljudske osobine? Što je posebno izraženo u basnama? Koja je pouka?

Otvori bilježnicu i zapiši:

 Dva potočića

 Rikard Katalinić Jeretov

Književna vrsta: basna

Likovi: dva potoka

Prvi potok: sluša savjete iskusnijih, ide ravno do svog cilja

Drugi potok: ne sluša savjete, do cilja želi krivim putem

Pouka: Put do cilja nije uvijek jednostavan, lak i zanimljiv. Savjeti starijih i iskusnijih mogu nam taj put olakšati.

* nacrtaj potočiće

 **MATEMATIKA**

Vježbamo pisano dijeljenje

Zbirka zadataka str. 102 i 103